Ilesia de Sant Ferrando de Zaragoza

A ilesia de Sant Ferrando de Zaragoza ye una ilesia que se troba en Zaragoza. Ye una ilesia d'estilo neoclasico construyida en 1799. Situada en o districto de Torrero-La Paz, perteneixe administrativament a l'Arcebispau Castrense d'Espanya. Descripción Edificada en 1799 baixo a dirección de l'arquitecto Tiburcio del Caso, a ilesia de Sant Ferrando de Torrero de Zaragoza ye o millor eixemplo d'arquitectura neoclasica relichiosa d'a ciudat. Ye situada en a zona d'a Canal Imperial d'Aragón y a suya construcción estió relacionada con iste gran prochecto hidrografico. Ye un espacio de formas muit cheometricas, a suya planta cuadrada ye cubierta por una gran cupula central y en o frontal existen dos torres cuadrangulars (no guaire altas) a os dos cantos d'una frontera con portico helenico d'orden chonico tetrastilo y frontón triangular. L'interior tien planta de cruz griega y en o retablo prencipal i hai una sobrebuena pintura de Sant Ferrando. En o suyo día i habió pinturas de Francisco de Goya que fuoron destruyidas mientres os seches de Zaragoza y a posterior invasión napoleonica. L'interior resulta claro y diafano y ye magnificau por l'altaria d'a cupula. En 1978 ye declarada Monumento Nacional y en l'actualidat funciona como capiella castrense situada en l'interior de l'Acuartelamiento de Sant Ferrando de l'Exercito de Tierra. Dende o 13 de chinero de 2023, ostenta o títol de "Reyal", concedido por o rei Felipe VI. Referencias Vinclos externos (en) Ficha en gcatholic.org